b'\n_START_ARTICLE_\nPrirodoslovni muzej Slovenije\n_START_PARAGRAPH_\nPrirodoslovni muzej Slovenije (kratica PMSL) je osrednji slovenski muzej na podro\xc4\x8dju naravoslovja. Ustanovljen je bil leta 1821 kot De\xc5\xbeelni muzej; ob ustanovitvi je avstrijska vlada muzeju odstopila zbirko knjig in mineralov \xc5\xbdige Zoisa, pridobili pa so tudi zbirki \xc5\xbeu\xc5\xbeelk Ferdinanda Schmidta ter pol\xc5\xbejih hi\xc5\xa1ic grofa Hohenwarta. Poleg muzejske dejavnosti se in\xc5\xa1titucija ukvarja tudi z raziskavami, usmerjenimi predvsem v spoznavanje slovenske naravne dedi\xc5\xa1\xc4\x8dine._NEWLINE_Muzej trenutno do\xc5\xbeivlja prostorsko stisko, saj si prostore v poslopju Rudolfinum na Muzejski ulici v Ljubljani deli z Narodnim muzejem. Del depoja muzejskih zbirk se tako nahaja v BTCju. \xc5\xbde ve\xc4\x8d let je v na\xc4\x8drtu gradnja nove muzejske stavbe v biolo\xc5\xa1kem sredi\xc5\xa1\xc4\x8du pod Ro\xc5\xbenikom. Muzej ima eno dislocirano enoto, Botani\xc4\x8dni vrt Alpinum Juliana v Trenti._NEWLINE_Direktorica je geologinja Breda \xc4\x8cin\xc4\x8d Juhant.'